BGRIM มาตามนัด! จ่ายไฟโรงไฟฟ้า “ABPR 3” 133MW จับตาปีนี้ COD เพิ่มอีก 312MW
BGRIM มาตามนัด! จ่ายไฟโรงไฟฟ้า "อมตะ บี.กริม เพาเวอร์ (ระยอง) 3" หรือ "ABPR 3" ขนาด 133MW ให้ กฟผ. ตามสัญญาซื้อขายไฟเรียบร้อยแล้ว จับตาปีนี้ COD เพิ่มอีก 312MW ดันกำลังผลิตรวมเป็น 2,091MW
1 ก.พ. 2561

บริษัท บี.กริม เพาเวอร์ จำกัด (มหาชน) หรือ BGRIM ระบุว่า โครงการโรงไฟฟ้าอมตะ บี.กริม เพาเวอร์ (ระยอง) 3 (ABPR 3) ซึ่งเป็นบริษัทย่อยของ BGRIM ได้จำหน่ายไฟฟ้าเชิงพาณิชย์ (COD) ให้กับการไฟฟ้าฝ่ายผลิตแห่งประเทศไทย (กฟผ.) ในวันที่ 1 ก.พ. 2561
สำหรับ ABPR 3 มีกำลังการผลิตติดตั้ง 133 เมกะวัตต์ตั้งอยู่ที่นิคมอุตสาหกรรมอมตะซิตี้ จังหวัดระยอง ได้จำหน่ายไฟฟ้าเชิงพาณิชย์ให้กับการไฟฟ้าฝ่ายผลิตแห่งประเทศไทยตามสัญญาซื้อขายไฟฟ้าประเภทผู้ผลิตไฟฟ้ารายเล็ก (SPP) เป็นระยะเวลา 25 ปี ซึ่งวันเริ่มต้นซื้อขายไฟฟ้า (COD) ดังกล่าวเป็นไปตามกำหนดระยะเวลาที่ระบุไว้ในสัญญาซื้อขายไฟฟ้าและต้นทุนการก่อสร้างเป็นไปตามที่กำหนดไว้กับธนาคารผู้ให้สินเชื่อ
ทั้งนี้ ABPR 3 เป็นโครงการโรงไฟฟ้าพลังความร้อนร่วมที่จำหน่ายไฟฟ้าเชิงพาณิชย์โครงการแรกจากโครงการโรงไฟฟ้าพลังความร้อนร่วมทั้งหมด 3 โครงการในนิคมอุตสาหกรรมอมตะซิตี้ ที่จะเปิดดำเนินการเชิงพาณิชย์ในปี 61 โดยโครงการโรงไฟฟ้า 3 โครงการ มีกำลังการผลิตรวม 399 เมกะวัตต์
โดยก่อนหน้านี้ นางปรียนาถ สุนทรวาทะ ประธานเจ้าหน้าที่บริหาร BGRIM เปิดเผยว่า วันที่ 1 ก.พ. 2561 โครงการโรงไฟฟ้าบริษัท อมตะ บี.กริม เพาเวอร์ (ระยอง) 3 ขนาดกำลังการผลิต 133 เมกะวัตต์ (MW) จะดำเนินการจ่ายไฟฟ้าในรูปแบบเชิงพาณิชย์ (COD)
โดยจะจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) จำนวน 90 MW และส่วนที่เหลือจำหน่ายให้กับลูกค้าภายในนิคมอุตสาหกรรม ซึ่งจะส่งผลทำให้บริษัทมีกำลังการผลิตไฟฟ้าที่จ่ายไฟฟ้าเข้าสู่ระบบเพิ่มขึ้นเป็นจำนวน 1,779 MW
ขณะเดียวกันภายในปี 2561 บริษัทจะมีโรงไฟฟ้าที่จ่ายไฟฟ้าเข้าสู่ระบบเพิ่มเติมอีก ได้แก่ โรงไฟฟ้าบริษัท อมตะ บี.กริม เพาเวอร์ (ระยอง) 4 ขนาดกำลังการผลิต 133 MW จะจ่ายไฟฟ้าเข้าสู่ระบบในเดือน ก.ค. 2561 และโรงไฟฟ้าบริษัท อมตะ บี.กริม เพาเวอร์ (ระยอง) 5 ขนาดกำลังการผลิต 133 MW จะจ่ายไฟฟ้าเข้าสู่ระบบภายในช่วงปลายปี 2561
ส่วนโครงการโซลาร์ฟาร์ม 7 โครงการ กำลังการผลิตไฟฟ้ารวม 31 MW จะจ่ายไฟฟ้าเข้าระบบภายในสิ้นปี 2561 รวมถึงโรงไฟฟ้าพลังงานน้ำที่สปป.ลาว ขนาดกำลังผลิต 15 MW จะจ่ายไฟฟ้าเข้าสู่ระบบในช่วงไตรมาส 4/2561 ดังนั้นจะทำให้ในปี 2561 บริษัทจะมีโรงไฟฟ้าที่จ่ายไฟเข้าสู่ระบบรวมทั้งสิ้น 450 MW และจะทำให้บริษัทมีกำลังผลิตไฟฟ้าที่จ่ายไฟฟ้าเข้าระบบรวมทั้งสิ้นจำนวน 2,091 MW
ทั้งนี้ บริษัทตั้งเป้าภายในปี 2565 จะมีใบอนุญาตผลิตไฟฟ้าให้ครบ 5,000 MW โดยปัจจุบันบริษัทมีใบอนุญาตผลิตไฟฟ้าแล้วประมาณ 2,500 MW โดยขณะนี้บริษัทอยู่ระหว่างแสวงหาโอกาสการลงทุนโครงการโรงไฟฟ้าในกลุ่มประเทศ CLMV จำนวนหลายโครงการ โดยคาดว่าจะสามารถทยอยสรุปผลการศึกษาเข้าลงทุนได้ภายในปี 2561